K8 Nisma', insegwi u nifhem reklami fuq oġġetti u postijiet, fosthom dawk li mhux daqshekk midħla tagħhom, bħal reklami ta' prodotti u servizzi.



Reklam ta’ oġġetti

Antonio qed jiżbarazza d-dar tal-ġenituri tiegħu. Waqt li kien qed jagħmel dan it-tindif, sab ħafna memorji ta’ tfulitu fosthom albums tar-ritratti tiegħu mal-familja u l-ħbieb. Dawn warrabhom biex jeħodhom f’daru għax kien jaf li kull ritratt kellu storja x’jirrakkonta.

Iżda kellu ħafna affarijiet li ma kellu l-ebda bżonn għalihom. Għalhekk ħadilhom ritratt għax kien beħsiebu jbigħhom fuq sit tal-internet fuq il-parir ta’ ħabibu Silvio. Meta spiċċa, tella’ dan ir-riklam:

Diversi oġġetti għall-bejgħ bi prezzijiet tajbin.

* Żewġ vażuni tal-fuħħar tawwalin u dojoq bil-widnejn. Tul madwar 30ċm u wisa’ madwar 10ċm. Ideali għal fuq ħoġor it-tieqa. Wieħed minnhom għandu l-qiegħ naqra mxellef. Prezz għaż-żewġ vażuni huwa €18-il ewro.
* Diversi kotba fosthom kotba għat-tfal tal-awturi Enid Blyton, Trevor Żahra u Carmel G. Cauchi. Kotba oħra għall-adulti tal-awturi Anton Grasso, Oliver Friggieri, Wilbur Smith, Danielle Steel u Nicholas Sparks fost oħrajn. Il-kotba tat-tfal jinbiegħu €1 l-wieħed waqt li tal-adulti jinbiegħu għal €1.50. Inkella ixtri tliet kotba u jkollok wieħed b’xejn.
* Grandfather clock kbir tal-kawba. Għadu f’kundizzjoni tajba ħafna. Prezz €250.
* Kamra tal-pranzu tal-kawba f’kundizzjoni tajba ħafna. Tikkonsisti f’mejda u sitt siġġijiet, vetrina u gradenza. Tista’ tixtri l-għamara kollha għall-prezz ta’ €950 jew inkella tixtri l-mejda u siġġijiet waħedhom għal €500, il-vetrina waħedha għal €400 u l-gradenza waħedha għal €300.
* Sett tat-te taċ-ċeramika. Jikkonsisti f’sitt kikkri u sitt plattini, teapot, buqar u zukkariera. Prezz għas-sett kollu hu €100.
* Linfa u par brazzi tal-kristall f’kundizzjoni mill-aqwa għall-prezz ta’ €300.
* Spiritiera tar-ram. Tinbiegħ €20.
* 10 Jigsaw Puzzles tal-1000 biċċa. Xeni mill-isbaħ u l-ebda biċċa mhi nieqsa. Offertà speċjali. Ixtri waħda għal €5 jew ixtrihom kollha għal €40!

Ikkuntattjaw lil Antonio fuq 11006677 għal aktar informazzjoni.